Při zymnym a wětřikojtym wjedrje je so cyłkownje 324 sportowcow na 39. Wopačanskim Běłobóskim běhu wuspěšnje wobdźěliło. Mjez nimi běchu tež serbscy lubowarjo běhanja a walkinga. Nimo 1,5 a 4,9 km běštej najdlěšej čarje 12 a 20 km najnaročnišej a wjedźeštej přez wjeršk 500 metrow wysokeho Běłoboha. Běhi hódnoćachu za lětušej rjadnej lisćinje Wopačanski cup běharjow a Drježdźansku wobwodnu seriju.
Start a cil wšitkich wurisanjow běštej po tradiciji na arealu Wopačanskeho sportnišća. Najdlěšu čaru 20 km přewinyštaj mjez 67 atletami – z nich štyri žony – jako cyłkownaj dobyćerjej Timo Sickert z Drježdźan w 1:14:04 hodź a Franziska Kranich z Niskeje w 1:29:15 hodź. W starobnymaj klasomaj (sk) wubědźištaj sej serbskaj starteraj Jakub Čórlich z Němcow (sk 20, 1:47:01 hodź) a Jan Krawc z Hrubjelčic (sk 45, 1:40:05 hodź) 5. a 11. městno.
szl_Latn szl_Latn